สบช่องช้อนซื้อ PTT หลังราคาร่วง 3% โบรกฯแนะ “เก็งกำไร” ย้ำกำไรปี 61 โต 1.3 แสนลบ.
สบช่องช้อนซื้อ PTT หลังราคาร่วง 3% ฟากโบรกฯแนะ "ซื้อ" ย้ำกำไรปี 61 โต 1.3 แสนลบ. โดยปิดตลาดวันนี้ อยู่ที่ระดับ 55.25 บาท ลดลง 1.75 บาท หรือ 3.07% สูงสุดที่ระดับ 57 บาท ต่ำสุดที่ระดับ 55 บาท ด้วยมูลค่าการซื้อขาย 9.41 พันล้านบาท
22 พ.ค. 2561

ผู้สื่อข่าวรายงานว่าราคาหุ้น บริษัท ปตท. จำกัด (มหาชน) หรือ PTT ปิดตลาดวันนี้ (22 พ.ค.61) อยู่ที่ระดับ 55.25 บาท ลดลง 1.75 บาท หรือ 3.07% สูงสุดที่ระดับ 57 บาท ต่ำสุดที่ระดับ 55 บาท ด้วยมูลค่าการซื้อขาย 9.41 พันล้านบาท

ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยกับ “ข่าวหุ้นธุรกิจออนไลน์” ว่า ปัจจัยที่ส่งผลให้ราคาหุ้น PTT ปรับตัวลดลงวันนี้ มาจาก 2 ประเด็นหลัก คือ 1.นักวิเคราะห์ต่างชาติปรับคำแนะนำหุ้น PTT ลงมาเป็น underperform เนื่องจากคาดว่าราคาหุ้นในปัจจุบันได้สะท้อนปัจจัยพื้นฐานธุรกิจไปหมดแล้ว และมีอัพไซด์จำกัด และ 2.หุ้น PTT ถูกปรับออกจากการคำนวนดัชนี MSCI ที่จะมีผลในวันที่ 31 พ.ค. 61
ด้าน บล.เอเอสแอล ระบุในบทวิเคราะห์ แนะนำ “ซื้อเก็งกำไร” หุ้น PTT ในราคาเป้าหมาย 59.80 บาท/หุ้น เนื่องจากคาดการณ์แนวโน้มผลประกอบการไตรมาส 2/61 เติบโตกว่าช่วงเดียวกันปีก่อน โดยรับปัจจัยบวกจากราคาน้ำมันดิบ รวมถึงราคาและส่วนต่างราคาปิโตรเคมีที่ฟื้นตัว
ขณะเดียวกัน คาดการณ์กำไรสุทธิปี 61ที่ระดับ 1.3 แสนล้านบาท ทรงตัวจากช่วงเดียวกันปีก่อน โดยกำไรสุทธิไตรมาส 1/61 คิดเป็น 30% ของประมาณการเดิม โดยผลประกอบการปี 61 ยังมี Upside จากราคาน้ำมันดิบที่ปรับเพิ่มสูงกว่าสมมติฐานที่ประเมินไว้ที่ 55 เหรียญต่อบาร์เรล ซึ่งเป็นปัจจัยบวกต่อผลประกอบการกลุ่มธุรกิจ E&amp;P (PTTEP)
โดยปัจจัยหนุนยังอยู่ที่ความกังวลที่มีต่อสถานการณ์ในตะวันออกกลางจากกรณีการคว่ำบาตรอิหร่านรอบใหม่ แม้เชื่อว่าผลกระทบต่อการส่งออกน้ำมันดิบของอิหร่านจะไม่มากเหมือนช่วงปี 56 – 58 ที่กระทบการส่งออกมามากถึง 1 ล้านบาร์เรลต่อวัน ขณะที่การคว่ำบาตรรอบนี้คาดว่าจะกระทบการส่งออกน้ำมันดิบ 3 – 5 แสนบาร์เรลต่อวัน ขณะที่ Demand น้ำมันดิบในปี 61 ยังถูกคาดหมายว่าจะเติบโต 1.8 ล้านบาร์เรลต่อวัน